পোশাক বদলানোর মতো তিনি নাকি সঙ্গী বদলান। বি-টাউনে এমনই রটনা রণবীর কপূরের নামে। বলিউডের দুই দিভা দীপিকা পাডুকোন ও ক্যাটরিনা কাইফের সঙ্গে সম্পর্ক ভাঙার পরে এই মুহূর্তে আলিয়া ভট্টের সঙ্গে সম্পর্কে রয়েছেন রণবীর। কিন্তু টিনসেল টাউনে কান পাতলে শোনা যাচ্ছে, আলিয়ার সঙ্গেও নাকি তাঁর সম্পর্কে চিঁড় ধরেছে। 
দীপিকার সঙ্গে প্রতারণা করে সম্পর্ক ভেঙেছিলেন রণবীর। তার পরেই ক্যাটরিনার সঙ্গে প্রেম শুরু রণবীরের। সেই সম্পর্কেও খুবই উদাসীন ছিলেন তিনি। এছাড়া কপূর পরিবারের সম্মতিও ছিল না এই সম্পর্কে। এক সর্বভারতীয় সংবাদমাধ্যমের প্রতিবেদন থেকে জানা গিয়েছে, আলিয়ার সঙ্গেও তিনি নাকি খুবই উদাসীন। 
জানা গিয়েছে, রণবীর সম্পর্কে স্পেস পছন্দ করেন। অন্যদিকে আলিয়া সঙ্গীর সঙ্গে সমস্তটা ভাগ করে নিতে পছন্দ করেন। রণবীরের আলাদা নিজের জগৎ রয়েছে। সেই জগতে থাকার সময়ে ফোনে কথা বলা বা চ্যাট করা কোনওটাই না-পসন্দ রণবীরের। এই সব নিয়েই নাকি দু’জনের মধ্যে ইতিমধ্যেই জটিলতা তৈরি হয়েছে। সময় না দেওয়ার কারণে আলিয়া যথেষ্ট হতাশ হয়ে পড়েন। তবে তাতে তেমন গুরুত্ব দেন না রণবীর। এমনকী সম্পর্কে স্পেস না থাকার কারণে নাকি তিনি বিরক্তও। 
বেশ কিছুদিন বি-টাউনে গুঞ্জন, খুবই শীঘ্রই রণবীর-আলিয়ার বাগদান হবে। দুই পরিবারও এই নিয়ে খুব উৎসুক। তাই সম্পর্কের গতি কোন দিকে মোড় নেবে তা সময়ই বলে দেবে।